
ДО  
ОБЩИНСКИ СЪВЕТ
ГР. БУРГАС

ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС


ОТНОСНО: Кандидатстване на Община Бургас и собствен принос за изпълнение на Проект YALA (Youth Advocacy for Local Affairs – Младежко застъпничество по местните въпроси), който се изпълнява по Програма INTERREG NEXT Черноморски басейн (Проект в малък мащаб) с водещ партньор Община Пагайо, Гърция и страни – партньори България, Армения и Грузия

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ, 
На основание чл. 73, ал. 6 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, моля настоящата докладна записка да бъде включена и разгледана в дневния ред на предстоящото на  25 юни 2024 г. заседание на Общински съвет - Бургас, като неотложна, поради краткия срок за кандидатстване по проект  YALA, а именно - 28.06.2024 г.
Проектът YALA (Youth Advocacy for Local Affairs – Младежко застъпничество по местните въпроси), има за цел да ангажира местни младежки групи в следните области: свързване на местни младежки съвети (съществуващи и в процес на създаване), укрепване на междукултурния обмен сред младежите, справяне с предизвикателства от общ характер на местно ниво, педставяне и създаване на добри практики, свързващи гражданите на страните – съседки.
Младежите в областите на изпълнение на проекта са изправени пред предизвикателства на съвремието в областите на образованието, заетостта, устойчивото развитие и социалната справедливост. Като се вземат под внимание изброените фактори, както и Стратегията на ЕС за насърчаване на младите хора за участие във вземането на решения, страните - участници ще обменят знания и опит по целта за създаване на местни младежки съвети. 
Проектът цели също така укрепване на трансграничното сътрудничество, засилване на гражданската ангажираност на трансгранично ниво и създаване на активна младежка мрежа в Черно море - Басейнова зона, с цел изграждане на дълготрайни и силни партньорства.
Водещ партньор е Община Пагайо, Гърция; страни – партньори са България, Армения и Грузия. Бюджет на проекта е до 541 569, 80 ЕВРО (Проект в малък мащаб). Предвиденият бюджет за Община Бургас в рамките на изпълнение на проекта е в размер на 127,972,00 ЕВРО. Собственото участие е 2% от стойността на предвидения собствен бюджет или 2,559,44 ЕВРО.
С изпълнението на проекта и чрез създаване на интерактивна платформа, привлекателна за тази възрастова група, младежи от местните общности ще могат да общуват и обменят опит и добри практики по бърз и ефективен начин.
С оглед спазване на срока за кандидатстване по проекта 28.06.2024 г., следва да бъде допуснато предварително изпълнение на решението на основание чл.60, ал.1 от АПК.
Предвид изложеното и на основание чл. 21, ал. 1, т. 8 от Закона за местното самоуправление и местната администрация и в съответствие с Насоките за изпълнение на проекти по Програма ИНТЕРРЕГ Черно море 2021 – 2027, предлагам Общински съвет – Бургас да вземе следното

РЕШЕНИЕ:

1. Общински съвет – Бургас дава съгласие Община Бургас да кандидатства като партньор по Проект YALA (Youth Advocacy for Local Affairs – Младежко застъпничество по местните въпроси), който се финансира по Програма INTERREG NEXT Черноморски басейн 2021 - 2027
1. Общински съвет – Бургас дава съгласие Община Бургас да осигури  съфинансиране в размер на 2,559,44 ЕВРО, представляващи 2% от бюджета на Община Бургас по проекта, разпределени за 18 месеца от датата на сключване на договор. 
1. На основание чл.60, ал.1 от АПК допуснато предварително изпълнение на решението по т.1, с оглед спазване срока за кандидатстване по проекта.




С уважение,

ДИМИТЪР НИКОЛОВ
Кмет на Община Бургас

